b'\n_START_ARTICLE_\nSoomuslaev\n_START_PARAGRAPH_\nSoomuslaev oli lahinguv\xc3\xb5imeline soomuskaitsega j\xc3\xb5useadmega s\xc3\xb5jalaevat\xc3\xbc\xc3\xbcp 19. sajandi l\xc3\xb5pust ja 20. sajandi alguseni.\n_START_SECTION_\nAjalugu\n_START_PARAGRAPH_\nSoomuslaevade vajadus kerkis esile p\xc3\xa4rast l\xc3\xb5hkevate m\xc3\xbcrskude kasutuselev\xc3\xb5ttu, millele senised puitkerega laevad ei pidanud enam vastu. Soomuslaevade eelk\xc3\xa4ijateks v\xc3\xb5ib lugeda soomustatud ujuvpatareisid, mida kasutati kaldakindlustuste vastu v\xc3\xb5itlemisel Krimmi s\xc3\xb5jas 1855. aastal._NEWLINE_Esimene spetsiaalselt ehitatud ja merek\xc3\xb5lbulik soomuslaev oli 1859. aastal Prantsusmaal ehitatud Gloire. Esimene soomuslaevade kasutus lahingus oli 1862. aasta Ameerika kodus\xc3\xb5jas, kus kohtusid soomuslaevad Virginia ja Monitor. Esimesed soomuslaevad olid puidust, kuid \xc3\xbcmbritsetud metallplaatidega. Esimene enamuses terasest valmistatud soomuslaev oli 1876. aastal Prantsusmaal valminud Redoutable. Sajandivahetuseks oli kujunenud v\xc3\xa4lja soomuslaevade p\xc3\xb5him\xc3\xb5tteline ehitus. Soomuslaevade p\xc3\xb5hirelvastus oli kahte soomustorni mahutatud 2x2 suurt\xc3\xbckki kaliibriga kuni 305 mm (12 tolli). Lisaks keskosas kasemattides v\xc3\xa4iksema kaliibriga kahurid v\xc3\xa4iksemate laevade t\xc3\xb5rjeks ning sageli ka torpeedoaparaadid. Tolleaegse reegli j\xc3\xa4rgi pidi laev taluma oma kahurite tabamusi. Vene merev\xc3\xa4es nimetati suuremaid soomus-lahingulaevu eskaadrisoomuslaevadeks. Samuti olid sajandivahetuse paiku kasutuses v\xc3\xa4iksemad, madala pardaga ja p\xc3\xb6\xc3\xb6rlevate suurt\xc3\xbckitornidega rannakaitse soomuslaevad ehk "monitorid" (soomuslaeva Monitor j\xc3\xa4rgi). Viimaste mereomadused olid aga viletsad (n\xc3\xa4iteks soomuslaev Russalka uppus tormis Soome lahel) ja neist loobuti sajandivahetuse paiku._NEWLINE_Soomuslaevade ajastu k\xc3\xb5rghetkeks ja \xc3\xbchtlasi l\xc3\xb5pusignaaliks oli Vene-Jaapani s\xc3\xb5da ja T\xc5\xa1ushima lahing. 1. maailmas\xc3\xb5ja alguseks oli enamus soomuslaevu asendatud soomusristlejate ja lahingulaevadega.'